હીરા ઉદ્યોગમાં ઊલટી ગંગા છે. દિવાળીથી જ આ ધંધાને મંદીએ ઘેરી લેતા રત્ન કલાકારોની માઠી બેઠી છે. ૮૦ ટકા જેટલાં કારખાનાં ફરી શરૂ થયાં નથી. કારખાનેદારો યુનિટ ચલાવવા સક્ષમ નથી. રોકડેથી પગાર નહીં મળતા હીરામાં હવે કસ રહ્યો નથી એમ માની રત્ન કલાકારો વતનની વાટ પકડીને ખેતીમાં જોડાયા છે. કેટલાક લોકો વતનથી પૈસા મગાવી ઘર ચલાવે છે. સાથે રોકડ મજૂરી કરે છે. એક સમયે યુવાનો ખેતી છોડીને હીરામાં આવતા હતા. નોટબંધી પહેલાં બાપુનગરમાં ૬૦ હજારથી વધુ રત્ન કલાકારો હતા. જેમાં ર૦ હજારથી વધુ કારીગરોએ આ ધંધો છોડી દીધો છે. એથી કારખાનાંના મેનેજરો ઉપર કામનું ભારણ વધ્યું છે. ઘણા કારખાનેદારોના બે યુનિટ ચાલતા તે હવે એક જ ચાલે છે. હીરાના કારીગરોની મુશ્કેલી એ છે કે તે અન્ય ધંધામાં કામ કરી શકતા નથી એટલે હીરા ઘસીને પરિવારનું ગુજરાન ચલાવવું પડે છે. પ૦ ટકા અર્ધશિક્ષિત લોકો ચેકથી પેમેન્ટ સ્વીકારવા પણ તૈયાર થયા છે. તે જિંદગીમાં પહેલી વાર બેંક ગયા હતા તેમ ડાયમંડ એસોસિયેશનના પ્રમુખ પરસોતમ સુતરિયાએ જણાવ્યું હતું.